I ultins episodis di violence capitâts in
Macedonie a riscjin di tornâ a inviâ il scuintri armât jenfri la comunitât
macedone e chê albanese, che e rapresente la plui grande minorance dal paîs. A
dâ une prime scjassade ae convivence dificile tra lis dôs comunitâts al jere
stât il sassinament in Fevrâr di doi zovins de minorance albanese de bande di
un poliziot fûr servizi. Par dut il mês di Març a Skopje e in altris citâts de
Macedonie bandis di zovins a vevin agredît e ferît diviersis personis dome pal
fat che a partignivin a chê altre comunitât. Ai 13 di Avrîl la scuvierte dai
cuarps di cinc macedons sassinâts a colps di arme di fûc intun cuartîr di perifarie
de capitâl al à butât ancjemò plui benzine sul fûc. Cundut che de inchieste nol
sedi saltât fûr nissun element par atribuî chestis muarts a membris de
comunitât albanese, par diviersis zornadis grups di macedons si son scuintrâts
cu la polizie intant che a cirivin di atacâ i cuartîrs di Skopje a maiorance
albanese. Il numar dai ferîts e chel dai arestâts al va dilunc a cressi dì par
dì. Diviersis organizazions a pontin il dêt ancje cuintri de politiche dal
guvier (formât di une aleance jenfri i nazionaliscj macedons dal VMRO-DPMNE e
chei albanês dal DUI) che, cundut de situazion dificile, al va dilunc a
alimentâ il nazionalisim des dôs comunitâts.
Font: Balkan Insight,
14-18/04/12
fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn bos_Latn unk